Vicky Terblanche-moordverdagte met dwelms betrapVicki Terblanche (Foto: Facebook / Lala Fourie) Een van Vicky Terblanche (42) se vermeende moordenaars is Vrydag in die landdroshof in Gqeberha (Port Elizabeth) glo met die dwelm metamfetamien, beter bekend as tik, betrap. Arnold Terblanche (53), Vicki se vervreemde man, Reinhardt Leach (33), haar kêrel ten tyde van haar dood, en Dylan Cullis (24), ŉ vriend van Leach, het Vrydag in die hof verskyn. Die staat voer aan die drie het saamgesweer om Terblanche te vermoor. Arnold se borgtogaansoek is tydens hierdie hofverskyning van die hand gewys. Volgens kapt. Sandra Janse van Rensburg, polisiewoordvoerder, is die dwelms glo tydens ŉ roetinedeursoeking, kort voor die beskuldigdes in die hof moes verskyn, by een van die beskuldigdes gevind. Die polisie het nie gesê watter een van die drie beskuldigdes dit was nie. “ŉ Saak van die besit van dwelms is by die Mount Road-polisiestasie aanhangig gemaak,” sê Janse van Rensburg. Maroela Media het vroeër berig Leach en Cullis is in hegtenis geneem kort nadat Vicki se liggaam op 23 Oktober in ŉ vlak graf in ŉ oop veld in Greenbushes gevind is. Terblanche is meer as drie weke later by sy huis in Mill Park, Gqeberha, in hegtenis geneem. Leach was ten tyde van die moord in ŉ verhouding met Vicki en het saam met haar gewoon. Daar word beweer dat Vicki op 18 Oktober met ŉ skedule 6-medikasie bedwelm is voordat sy met ŉ kussing versmoor is. Sy is ook van verskeie items, waaronder bankkaarte, juweliersware en ŉ selfoon, beroof. Daar is toe glo dwelms en ander verdowingsmiddels by haar huis in Newton Park “geplant” waar al die beweerde misdade plaasgevind het. Daar word beweer dat die dwelms doelbewus daar geplaas is om ŉ indruk te wek dat Vicki ŉ oordosis dwelms geneem het. Die drie mans sal na verwagting weer op 28 Maart in die hof verskyn.